b'\n_START_ARTICLE_\nJaroslav \xc5\xa0idak\n_START_PARAGRAPH_\nJaroslav \xc5\xa0idak (Be\xc4\x8d, 4. sije\xc4\x8dnja 1903. - Zagreb, 25. o\xc5\xbeujka 1986.), hrvatski povjesni\xc4\x8dar._NEWLINE_Poha\xc4\x91ao je Klasi\xc4\x8dnu gimnaziju u Zagrebu koju je zavr\xc5\xa1io 1922. godine. Bio je gimnazijski profesor u Senju i Zagrebu gdje je predavao u Klasi\xc4\x8dnoj gimnaziji od 1940. do 1942. te od 1944. do 1948. godine, a zatim profesor na Filozofskom fakultetu u Zagrebu, gdje je predavao hrvatsku i svjetsku povijest novog vijeka, te suradnik Hrvatske enciklopedije. U svojem znanstvenom radu obradio brojne teme iz hrvatske povijesti, posebice devetnaestoga stolje\xc4\x87a. Pedago\xc5\xa1kim i znanstvenim djelovanjem odgojio je vi\xc5\xa1e nara\xc5\xa1taja hrvatskih povjesni\xc4\x8dara i utjecao na razvoj poslijeratne hrvatske historiografije. \xc5\xa0idak je osniva\xc4\x8d i prvi urednik "Historijskog zbornika", od 1948. do 1984., te pisac brojnih \xc4\x8dlanaka u enciklopedijama Leksikografskog zavoda._NEWLINE_Za svog je nasljednika na katedri vidio perspektivnog mladca, najboljeg u\xc4\x8denika generacije na Filozofskom fakultetu u Zagrebu, Ivu Ma\xc5\xa1inu, kojeg su poslije jugokomunisti\xc4\x8dke vlasti mu\xc4\x8dki ubile u kaznionici u Staroj Gradi\xc5\xa1ci.'